
ŠAKIŲ RAJONO SAVIVALDYBĖS  TARYBA

SPRENDIMAS

DĖL GRIŠKABŪDŽIO VIDURINĖS  MOKYKLOS DIREKTORIAUS  2009 METŲ VEIKLOS ATASKAITOS
2010 m. gegužės 27  d. Nr.T-132
Šakiai


Rajono savivaldybės taryba, vadovaudamasi Lietuvos Respublikos vietos savivaldos įstatymo (Žin., 1994, Nr.55-1049; 2008, Nr.113-4290) 16 str. 2 d. 19 p. bei rajono savivaldybės tarybos 2009 m. vasario 26 d. sprendimu Nr.T-31 patvirtinto rajono savivaldybės tarybos veiklos reglamento 82.19.5.  p., nusprendžia,

pritarti Griškabūdžio vidurinės mokyklos direktoriaus 2009 metų veiklos ataskaitai (pridedama).

Meras









Juozas Bertašius


GRIŠKABŪDŽIO VIDURINĖ MOKYKLA

Savivaldybės biudžetinė įstaiga, Alyvų g. 4, Griškabūdis, 71295 Šakių r. sav., tel./faks. (8 345)  

Duomenys kaupiami ir saugomi Juridinių asmenų registre, kodas 190820757

	 Šakių rajono savivaldybės tarybai
	


2009-ŲJŲ METŲ VEIKLOS ATASKAITA

2010-05-11  Nr. 276

            Griškabūdžio vidurinėje mokykloje 2009-09-01 duomenimis mokėsi 464 moksleiviai, t. sk. Barzdų pradinio ugdymo skyriuje-27 mokiniai, priešmokyklinio ir ikimokyklinio ugdymo skyriuje „Pumpurėlis“-23 mokinys. Jie mokėsi suformuotose 22 klasėse ir 2 priešmokyklinio ugdymo grupėse. Rugsėjo 1 d. buvo sukomplektuoti septyni 1-4 kl. komplektai, iš jų 2 jungtiniai Barzdų skyriuje

( 1-2 kl. ir 3-4 kl.); devyni 5-10 kl. komplektai ; keturi 11-12 kl. komplektai. Mokykloje dirbo 85 darbuotojai, t. sk. 51 pedagoginis darbuotojas, 1 nepedagoginis darbuotojas, 33 aptarnaujančio personalo asmenys.

2009 m. rugsėjo 1 d. buvo pradėti įgyvendinti šie veiklos tikslai ir uždaviniai:

I. Parengti naują mokyklos veiklos strateginį planą:


1. Sudaryti darbo grupę planui rengti.


2. Įvertinti esamą situaciją, numatyti strategines veiklos kryptis.


3. Apibendrinti turimą medžiagą, padaryti išvadas.

II. Gerinti kūrybinius ir meninius moksleivių gebėjimus, ugdyti pilietiškumą:


1. Sudaryti renginių organizavimo iniciatyvinę grupę.


2. Atlikti tyrimą dėl neformaliojo ugdymo poreikių tenkinimo.


3. Paminėti svarbias Lietuvai datas.


4. Organizuoti renginius, kurie gerina kūrybinius ir meninius moksleivių gebėjimus.


5. Surengti šventę „Griškabūdžio vaikų balsas 2010“.

III. Sumažinti smurto ir patyčių mastą mokykloje:


1. Atlikti tyrimą apie mokyklos mikroklimatą.


2. Parengti prevencinės programos „Gyvename kartu“ tęstinį projektą.


3. Surengti renginį „Be smurto prieš vaikus“.

IV. Toliau gerinti mokymosi ir lankomumo rezultatus:


1. Pasiekti, kad mokyklinius brandos egzaminus išlaikytų 100 proc. abiturientų.


2. Išlaikyti pasiektą 100 proc. išlaikiusių pasirinktus valstybinius brandos egzaminus abiturientų dalį.


3. Sumažinti dešimčia proc. praleistų pamokų skaičių, išlaikyti nedidėjančią be priežasties praleistų pamokų dalį. 


Sudarytoji strateginio plano rengimo darbo grupė rinko duomenis mokyklos situacijos įvertinimui, išsikėlė sau tikslą apibendrinti informaciją ir naują strateginį planą parengti naujų mokslo metų pradžiai. Organizuojant renginius aktyviai dalyvavo iniciatyvinės grupės nariai, įvyko nemažai tikrai gražių ir, tikėtina, tradicinėmis tapsiančių švenčių, kaip antai Mokyklos bendruomenės diena, susitikimas su aplinkinių mokyklų moksleiviais. Įsikūrusi priešsmurtinė grupė rengė akcijas, renginius, skirtus smurto mažinimo problemai. Situacijai įvertinti buvo atlikti ir numatytieji tyrimai, o panaudojant tyrimo dėl neformaliojo ugdymo poreikių tenkinimo rezultatus mokykloje pradėjo veikti skautų būrelis, iškart sudominęs nemažą būrį vaikų. Ateities planuose-choreografijos specialisto paieška siekiant rasti patrauklią užimtumo formą norintiems šokti mokiniams. Darbas dėl lankomumo gerinimo padėjo sumažinti praleistų pamokų skaičių, be priežasties praleistų pamokų dalis nedidėjo, o egzaminų laikymo rezultatai bus matomi po egzaminų sesijos. Praėjusiais mokslo metais pasirinktus valstybinius brandos egzaminus išlaikė visi juos pasirinkę mokiniai.


Mokykloje 2009 m. buvo teikiamas pradinis, pagrindinis, vidurinis išsilavinimas, vykdomas ikimokyklinis ir priešmokyklinis ugdymas. 


Ikimokyklinis ugdymas buvo vykdomas vienoje grupėje „Pumpurėlio“ skyriuje (ugdėsi 23 vaikai), jungtinėje ikimokyklinio-priešmokyklinio ugdymo grupėje Barzdų skyriuje (ugdėsi atitinkamai 6 ir 9 vaikai). 2008m. Barzdų skyriuje dėl mažo mokinių skaičiaus priešmokyklinukai ugdėsi taip pat jungtinėje grupėje, o „Pumpurėlio“ skyriuje lyginant su 2008 m. pokyčių nėra: tuomet taip pat buvo viena priešmokyklinukų grupė.


Pradiniam ugdymui vykdyti sudaryti 7 komplektai: 5 iš jų Griškabūdžio vid. mokykloje, juose mokėsi 118 mokinių, du  jungtiniai 1-2 kl. ir 3-4 kl. komplektai Barzdų skyriuje, kuriuose mokėsi 21 mokiniai. Lyginant su 2008 m. 1 komplektu mažiau Griškabūdžio mokykloje (buvo 6 komplektai), 2 jungtiniai komplektai buvo Barzdų skyriuje, egzistavusiame Patašinės skyriuje buvo 1 jungtinis 1-3 kl. komplektas.


Pagrindiniam ugdymui vykdyti sudaryti 9 komplektai Griškabūdžio mokykloje, juose mokėsi 205 mokiniai. Lyginant su 2008 m. dviem klasių komplektais mažiau Griškabūdžio mokykloje, 1 jungtinis 5-6 kl. komplektas buvo Barzdų skyriuje. 


Viduriniam ugdymui vykdyti sudaryti 4 komplektai (mokėsi 91 mokinys), 2008 m. komplektų buvo mažiau-3.


Priešmokyklinio ugdymo programą 2009 m. baigė 20 ugdytiniai „Pumpurėlio“ skyriuje, ( iš jų 9- Barzdų skyriuje), pradinio ugdymo programą baigė ir išsilavinimo pažymėjimus gavo 34 mokiniai. Pagrindinį išsilavinimą įgijo 44 pagal bendrąsiais programas besimokę dešimtokai-t. y. 100 proc., 1 mokinys gavo pasiekimų pažymėjimą. Vidurinį išsilavinimą įgijo 30 mokinių, tame tarpe 2 moksleivės gavo atestatą su pagyrimu, ir 1 buvęs mokinys, 1 abiturientas gavo mokymosi pasiekimų pažymėjimą, taigi nebaigusiųjų programos dalis sudaro 3 proc. visų abiturientų.


Pagrindinio ugdymo pasiekimų patikrinime dalyvauti registravosi 12 mokinių, t. y. 27 proc., tačiau matematikos patikrinime dalyvavo 7 mokiniai, lietuvių k.-10 mokinių. Kadangi silpnai besimokantys mokiniai patikrinime nedalyvavo, tai ir rezultatai neblogi: lietuvių k. vidutinis balas 7,4, matematikos-6,7.


VBE rinkosi 8 mokiniai, geriausiai besimokantys, t. y. 26 proc. abiturientų, visi juos sėkmingai išlaikė, apeliacijų dėl rezultatų neteikė nė vienas. Mokyklinių egzaminų vidutiniai balai nėra prasčiausi lyginant juos su kitų mokyklų rezultatais. Vienas mokinys egzaminą laikė ir išlaikė pakartotinės sesijos metu.


Į vienuoliktąją klasę atėjo 35 mūsų mokyklą baigę dešimtokai, kiti 10 mokinių pradėjo mokytis profesinio rengimo mokyklose.  Iš baigusių mokyklą abiturientų 11 pradėjo studijuoti aukštosiose mokyklose, 11 pasirinko aukštąsias neuniversitetines mokyklas, 4 mokiniai pradėjo mokytis technikos mokykloje, likusieji nusprendė dirbti.


Bendrojo ugdymo klasėse ugdėsi 44 specialiųjų poreikių mokiniai. Visiems jiems rekomenduota teikti specialiąją pagalbą. Ją teikia  logopedė-spec. pedagogė, spec. pedagogė, soc. pedagogė Griškabūdžio mokykloje bei logopedė Barzdų skyriuje. Ugdytinių pasiekimai reguliariai aptariami spec. ugdymo komisijoje. Mokytojų  pastebėjimu spec. pedagogės individualus darbas su specialiųjų poreikių mokiniais, ypač žemesniųjų klasių, atneša akivaizdžią naudą: matomai gerėja skaitymo, skaičiavimo įgūdžiai. Teigiamus rezultatus duoda ir logopedės veikla, tačiau jos nepajėgios teikti pagalbą tokiam vaikų skaičiui. Labai jaučiama psichologinės pagalbos teikimo stoka. Rajono PPT psichologė noriai konsultuoja besikreipiančius tėvus, padeda vaikams, tačiau tėvai apsiriboja vienu apsilankymu pas ją, taigi nuolatinės ir sistemingos psichologinės pagalbos jos stokojantys vaikai negauna.


Mokyklos ugdytiniai 2009-2010 m. m. aktyviai dalyvavo olimpiadose, konkursuose, varžybose. Jie užėmė 3 v. matematikos olimpiadoje 5 kl. mokinių tarpe, 1 v. – geografijos olimpiadoje, 3 v. meninio skaitymo konkurse,2 v. technologijų olimpiadoje, dvi 2 v. chemijos olimpiadoje, 2 v. lietuvių k. olimpiadoje, 1 ir 3 v. biologijos olimpiadoje, 1 ir 3 v. 8 kl. geografijos olimpiadoje, 2 ir 3 v. fizikos olimpiadoje, 3 mokiniai tapo piešinių konkurso „Lietuvos kovų už laisvę ir netekčių istorija“ nugalėtojais bei 3 mokiniai buvo geriausi kituose piešėjų konkursuose.


2009 m. nė vienas mokytojas nesiatestavo (neatestuotų yra 5 ), tačiau kėlė kvalifikaciją dalyvaudami kursuose ir seminaruose, ypač aktyviai - pasirengimo dirbti pagal atnaujintas Bendrąsias programas seminaruose.


Mokykloje buvo įgyvendintas vaikų ir jaunimo ugdymo užtikrinimo projektas, turėjęs 700,- Lt. finansavimą, vaikų socializacijos programa „Gyvenkime kartu“, turėjusi 1000,- Lt. finansavimą.


Siekiant dar labiau sustiprinti ryšius su bendruomene į mokyklos organizuojamus renginius buvo kviečiami ne tik vaikų tėvai, svečių teisėmis kitų mokyklų atstovai, bet ir visi miestelio gyventojai, savo ruožtu mokyklos meninio ugdymo būrelių nariai dalyvavo Griškabūdžio laisvalaikio centro organizuojamose šventėse ir renginiuose. Informacija apie mokyklos veiklą buvo operatyviai skelbiama internetinėje svetainėje.


Kaip ir kasmet buvo papildytas mokyklos bibliotekos vadovėlių fondas. Jų įsigijimui buvo išleista 16554 Lt. Dar 682 Lt. buvo išleisti ikimokyklinio ugdymo programos vykdymui reikalingų leidinių pirkimui.


Mokykla gavo baldų komplektą ir 7 kompiuterius mokytojų darbo vietų įrengimui, interaktyvią lentą, magnetinę lentą.


Buvo atlikta šildymo sistemos rekonstrukcija Barzdų skyriuje, pradinių klasių pastate atliktas antrojo aukšto remontas. Taip pat buvo naujai perdažytas mokyklos vestibiulis, pakeista grindų danga koridoriuje prie sporto salės, atnaujintas mokytojų kambarys, pakeista katilinės stogo dalis ir uždėta nauja lietaus surinkimo sistema.


Patvirtinti asignavimai ir realiai gautos lėšos 2009 m. sudarė 3191293 Lt., t. sk. aplinkos lėšos-942809 Lt., lėšos pavėžėjimui-37800,- Lt., mokinio krepšelio lėšos-2198684 Lt., specialiųjų programų lėšos-12000 Lt. 2009-01-01 biudžeto lėšų kreditinis įsiskolinimas sudarė 98033 Lt. ( darbo užmokesčiui-533 lt., socialinio draudimo įmokoms-75740 Lt., šildymui-14512 Lt., elektros energijai-4588 Lt., transporto išlaikymui-2569Lt., kitoms kitoms prekėms-91Lt.), 2009-12-31 įsiskolinimo nebuvo. Įsiskolinimai metų pradžioje buvo dėl daug lėšų reikalaujančio Barzdų skyriaus išlaikymo. 


2009 m. kaip pagrindines mokyklos problemas galima įvardinti aplinkos lėšų trūkumą, naujų autobusų būtinumą, tai, kad negalima teikti psichologinės pagalbos visiems mokiniams, kuriems ši pagalba reikalinga.


2010 m. sieksime akredituotos gimnazijos statuso. Į šią siekiamybę bus orientuota mokyklos veikla visose srityse. Numatoma atlikti remonto darbų bei įsigyti naujų priemonių už 15000 Lt., aptverti ikimokyklinio ugdymo skyrių „Pumpurėlis“ už 10000 Lt. Aktyviai dirbama bus siekiant sėkmingai sukomplektuoti 9 ir 11 klases, veiklos planuose ir atnaujintos mokyklos internetinės svetainės sukūrimas.

Mokyklos direktorius 








Arūnas Šalnaitis

